Konyne - sagte eksotiese diere - Jou Gesin | Solidariteit WêreldJou Gesin | Solidariteit Wêreld
Tuis › Artikels › Konyne – sagte eksotiese diere
Konyne – sagte eksotiese diere
deur Sioné van Rooyen
Mak konyne is oorspronklik van wilde hase geteel. Party is geteel vir die mooi pels, party vir vleis en ander om mee te skou. Om hulle as troeteldiere aan te hou, is ʼn meer onlangse stokperdjie en soos ons sal sien, is daar ʼn groot verskeidenheid om van te kies en te keur.
Opreggeteelde konyne val in drie kategorieë wat in Engels bekend staan as normal fur breeds; fancy breeds; rex; en Satin breeds.
Normalepels-tipe (normal fur breeds)
Hierdie tipe het kort onderhare met langer stywer hare bo-oor. Sommige, soos die Kaliforniese en Nieu-Seelandse wit konyne, word geteël vir vleis, maar hierdie groep konyntjies word meestal geteel vir hul pelse. Sommige het pelse wat lyk soos dié van ander diere, bv. silwerjakkals, sabeldier en die chinchilla.
Spoggerige tipe (fancy breeds)
Oor die jare is konyne geteel en rare tipes is verkry wat ons vandag nog sien. Hulle wissel ten opsigte van patrone, tipes pels, grootte en oorlengte. So kry ons Nederlandse dwergkonyne met korter ore en ʼn kleiner postuur. Die angora is die enigste tipe met wol en dit kan tot 12 cm lank word. Die Woollie Jersey is die kleiner tipe angora, ook met heerlike sagte wol. Langoorkonyne met lang slap ore wat op die grond sleep (lop ears) se ore is 17 cm wyd en kan tot 72 cm van een punt tot die ander punt groei. Wilde normale hase se ore word 9 cm lank en staan penregop.
Rex- en satyn-tipe
Hulle is die twintigste-eeuse spesie. Hulle het kort, digte, sagte pelse. Hulle is die eerste keer in 1919 in Frankryk gesien, waar telers die boonste en die onderste laag hare dieselfde lengte geteel het. Twintig jaar later is die satyntipe in Amerika geteel. Die satynvoorkoms is omdat die pels agtertoe rol.
Vir mense wat egter nie baie begaan is oor die opreggeteëlde tipes konyne nie, is dit raadsaam om ʼn gekruiste tipe te koop wat goedkoper is en beter weerstand teen siektes bied ─ dus minder pieperig.
Maats met ander diere
Konyne is baie maklike diere en bly maklik saam met marmotte of ʼn paar hoenders. Marmotte en konyne eet baie dieselfde soort kos en groente. Dit is altyd beter om marmotte en konyne gereeld buite in ʼn hoë ommuurde kampie te laat hardloop om hul toonnaels te slyp. So ook moet hulle daagliks goeie gras kry wat mens by dierewinkels soos Tef kan koop om hulle tande te slyp, wat aanhou groei soos alle knaagdiere s’n. Konyne kan baie hoog spring en kan dus maklik uit ʼn lae kampie kom en grawe ook diep gate en tonnels en kan dus onderdeur drade grawe. Indien hul dus buite aangehou word saam met buitemarmotte, is dit raadsaam dat albei goeie, warm slaaphokke in ʼn veilige draadkampie of ommuurde kampie moet hê. Verkieslik moet die draad ook bo-oor die hok gaan as beskerming teen uile, wat snags en soms bedags diertjies vang, selfs in die stad. Dis ook raadsaam om die draad diep onder die grond te span sodat die konynehasies nie onderdeur kan grawe nie.
Dis te oulik om bietjie op die internet al die verskillende konyntipes te ondersoek en die pragtige kleure, lieflike pelse en verskillende skedelvorms en ore te sien. Ons kies altyd ʼn konyn wat as baba reeds daarvan hou om op sy ruggie op jou bene te lê. Hy sal dit doen totdat hy groot is ook. Gaan kies gerus vir jou kinders ʼn baie mak konyn as troeteldier . Dis ‘n wollerige plesier!
Will Bradford, 1984. Howell Beginner’s guide to Rabbits
Tina Hearne, 1992. Care for your rabbit. The official RSPCA pet guide
Jaco Jacobs, Lapa Uitgewers, 2010. Diere. Ontdek die wonderwêreld van diere
Louis Lieberberg, 2003. Eerste veldgids tot spore in die veld in Suider-Afrika
Megan Emmet, Sean Pattrick, 2014. Game ranger in your backpack